《题文丞相吟啸集》
宋代·李谨思

南人不识两膝贵，曲折百态卑且劳。
斯人护膝不护头，故以颈血沾君刀。
蟠胸孤愤擘不碎，杀气千丈缠旌旄。
援桴亲鼓尽南海，背水更用蜑丁鏖。
俘来吮血语神语，咄咄尚与天争豪。
须臾赤日减颜色，玄云莽莽风飕飕。
或言巨灵收拾付真宰，读罢拊臆生长号。
又言丰隆列缺对愁绝，疾指玉鞭鞭六鳌。
雨瓢倒翻水怪舞，斗枢横轧天籁号。
怜伊肝胆苦复苦，亦见曩昔真离骚。
劫灰满地莫挂眼，蓬莱虽远容轻舠。
长驱疠鬼尚堪战，尽闲未许飞仙遨。
乃言兴废在尔不吾与，吾死吾主吾焉逃。
鲁叟闻言拍手笑，斯人六经为骨为皮毛。
斯人卷取六经去，空将赝本传儿曹。

作者简介：宋饶州馀干人，字养吾。幼颖异，日记数千言。度宗咸淳中试礼部第一。宋亡，隐居著述。为文古奥，自成一家言。